Ritratti: Newsbook .td_uid_2_61f3d5ae4048a_rand.td-a-rec-img{text-align:left}.td_uid_2_61f3d5ae4048a_rand.td-a-rec-img img{margin:0 auto 0 0} Emmnuni, ninsab verament iddiżappuntat u anke inkwetat bid-diskors żejjed ta' ċerti nies prominenti fix-xena politika li bi kliemhom qed isaħħnu l-irjus u dan meta l-elezzjoni ġenerali tinsab wara l-bieb u għalhekk il-passjoni politika tibda tagħmel tagħha. Qiegħed nirreferi partikolarment għall-kummenti xejn sbieħ ta' Robert Aquilina ta' "Repubblika" u anke ta' Jason Micallef, Emanuel Cuschieri, u Glenn Bedingfield. L-iktar li jinkwetani huwa l-fatt li dawn kollha nies li għandhom ċerta edukazzjoni kif ukoll esperjenza kbira fil-qasam politiku. Kont nistenna minnhom ferm aktar maturità u sens ta' responsabbiltà fil-mod kif jesprimu ruħhom pubblikament. Nifhem li t-tfittxija li saret mill-pulizija fid-dar u l-uffiċċju tal-eks-Prim Ministru, Dr Joseph Muscat, għolliet it-temperatura politika f'pajjiżna. Min qabel ma' dak li sar, min ma qabilx. Imma huwa propju għalhekk li nies prominenti jridu joqogħdu attenti ħafna kif jesprimu ruħhom pubblikament dwar dak li ġara. Nies prominenti għandhom jirsistu biex jikkalmaw is-sitwazzjoni u mhux ikomplu jgħollu t-temperatura politika b'diskors żejjed u barra minn loku. Lil Robert Aquilina tajjeb li nfakkru li ma tistax taqbad u tikkundanna bniedem mingħajr provi konkreti. Fejn tidħol il-liġi ma tistax tassumi x'inhi l-verità, ma tistax tgħid: "għax hekk jidher" jew "kollox jidher li jindika l-ħtija ta' persuna partikolari". U wieħed irid joqgħod attent li l-aġir tiegħu jkun verament ispirat minn sens ta' ġustizzja u mhux ta' tpattija jew vendetta politika. Żgur li wieħed qatt m'għandu saħansitra jieħu gost li xi ħadd għandu ċans li jmur il-ħabs. Fuq kollox irridu niftakru fil-familja ta' dak li jkun u nevitaw kliem offensiv li jweġġa' s-sentimenti tal-għeżież tal-persuna involuta. Lil Jason Micallef, Emanuel Cuschieri u Glenn Bedingfield ngħidilhom li nifhem li meta tara bniedem li tkun ħdimt miegħu mill-qrib u huwa anke ħabib personali tiegħek, tħoss għalih meta tarah f'sitwazzjoni diffiċli. Iktar u iktar jekk jidhirlek li l-affarijiet mhumiex qed isiru sew u b'ġustizzja assoluta fil-każ partikolari tiegħu. Madankollu, xorta waħda jibqa' l-fatt li ċertu diskors huwa barra minn loku u ma jagħmel l-ebda ġid, anzi jista' jagħmel ħsara kbira. Niftakru li sfortunatament hawn nies li mhumiex kapaċi jikkontrollaw l-emozzjonijiet tagħhom u rashom sħuna fejn tidħol politika. Tajjeb ukoll li nżommu f'moħħna li dak li jiġi ordnat li jsir minn min jirrapreżenta l-liġi f'pajjiżna għandu dejjem ikun rispettat anke jekk personalment inħossu li ma naqblux ma' kif isiru ċerti affarijiet. Nies li jinfluwenzaw l-opinjoni pubblika għandhom dejjem juru sens kbir ta' responsabbiltà f'dak li jgħidu u jagħmlu. .td_uid_3_61f3d5ae40bd0_rand.td-a-rec-img{text-align:left}.td_uid_3_61f3d5ae40bd0_rand.td-a-rec-img img{margin:0 auto 0 0}